DA Den Europæiske Unions Tidende C 223/12

Høringskonsulentens endelige rapport i sag COMP/M.3696 — E.ON/MOL

(i henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

(2006/C 223/07)

(EØS-relevant tekst)

Den 2. juni 2005 modtog Kommissionen en anmeldelse af en planlagt fusion i henhold til artikel 4 i Rådets forordning (EF) nr. 139/2004 af 20. januar 2004 (»fusionsforordningen«), hvorved den tyske koncern E.ON har til hensigt at erhverve enekontrol med aktiviteterne vedrørende engrossalg af gas, markedsføring, handel og lagring af gas i MOL Hungarian Oil and Gas Company Rt. (»MOL«, Ungarn). Desuden har E.ON til hensigt at købe MOL's 50 % aktieandel i Panrusgáz, et joint venture mellem MOL og Gazexport (et datterselskab af Gazprom).

Ved afslutningen af den første fase af undersøgelsen fastslog Kommissionen, at fusionen gav anledning til alvorlig tvivl med hensyn til, om den var forenelig med fællesmarkedet og EØS-aftalen. Specielt konkluderede Kommissionen, at transaktionen ville få en betydelig indvirkning på gas- og elsektoren i Ungarn, da MOL har næsten fuld kontrol med gasforsyningerne (import og indenlandsk produktion) og derfor har en »gatekeeper«-stilling for adgang til gasressourcerne og gasinfrastrukturerne i Ungarn.

Den 7. juli 2005 indledte Kommissionen derfor proceduren efter fusionsforordningens artikel 6, stk. 1, litra c).

Den 20. juli og den 2. august 2005 fik E.ON bevilget aktindsigt i en række »vigtige dokumenter« i Kommissionens sagsakter i overensstemmelse med kapitel 7.2 i retningslinjerne for god praksis ved behandling af fusionssager.

Den 2. august 2005 blev proceduren suspenderet i otte dage i henhold til fusionsforordningens artikel 10, stk. 4, fordi E.ON ikke gav et udtømmende og rettidigt svar på en beslutning om udlevering af oplysninger efter fusionsforordningens artikel 11, stk. 3.

Den 19. september 2005 blev der sendt en klagepunktsmeddelelse til E.ON. Som aftalt mellem E.ON og MOL sendte E.ON's advokater MOL en udgave af klagepunktsmeddelelsen uden E.ON's forretningshemmeligheder. I de følgende dage blev der bevilget aktindsigt i Kommissionens sagsakter. E.ON og MOL fik mulighed for at fremsætte bemærkninger til Kommissionens foreløbige konklusioner, som er fremlagt i klagepunktsmeddelelsen af 3. oktober 2005. Denne frist blev efterfølgende forlænget til den 6. oktober 2005 på anmodning af parterne. E.ON's svar blev modtaget den 5. oktober 2005.

Parterne anmodede ikke om mulighed for at uddybe deres argumenter under en formel mundtlig høring.

Den 21. oktober 2005 efterkom jeg Energie Baden-Württemberg AG's anmodning om at få status som interesseret tredjepart. Samme dag sendte Kommissionen dem et ikke-fortroligt resumé af klagepunktsmeddelelsen.

Den 20. oktober 2005 tilbød E.ON en række tilsagn, som blev ændret henholdsvis den 11. november og den 16. november 2005. På grundlag af markedsanalysen af de foreslåede tilsagn forbedrede E.ON sit udkast til tilsagn betydeligt, specielt med hensyn til gasfrigivelsesprogrammets varighed og prismekanismen for gasfrigivelsesauktionerne.

Jeg er ikke blevet bedt om at efterprøve undersøgelsens objektivitet.

I overensstemmelse med og på grundlag af en udtrykkelig anmodning fra parterne traf Kommissionen den 10. november 2005 en beslutning i henhold til fusionsforordningens artikel 10, stk. 3, med henblik på at forlænge proceduren med 11 arbejdsdage.

I lyset af de tilsagn, som i sidste ende blev foreslået, og efter en gennemgang af resultaterne af markedsanalysen konkluderes det i udkastet til beslutning, at den planlagte fusion er forenelig med fællesmarkedet og med EØS-aftalen.

I lyset af ovenstående mener jeg, at alle deltageres ret til at blive hørt er overholdt i denne sag.